น้ำมัน WTI ทะลุ 85 เหรียญ เก็ง “โอเปกพลัส” หั่นกำลังผลิตพรุ่งนี้
น้ำมัน WTI พุ่ง 2% ทะลุ 85 เหรียญ ขานรับคาดการณ์การประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันพรุ่งนี้
น้ำมัน WTI พุ่ง 2% ทะลุ 85 เหรียญ ขานรับคาดการณ์การประชุมของกลุ่มประเทศผู้ส่งออกน้ำมัน โอเปก และชาติพันธมิตร หรือโอเปกพลัสในวันพรุ่งนี้
4 ต.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI พุ่งขึ้นกว่า 2% ทะลุระดับ 85 ดอลลาร์ในวันนี้ ขานรับคาดการณ์การประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในวันพรุ่งนี้
ณ เวลา 20:14 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนพ.ย. ซึ่งมีการซื้อขายที่ตลาด NYMEX บวก 2.05 ดอลลาร์ หรือ 2.45% สู่ระดับ 85.68 ดอลลาร์/บาร์เรล
ทั้งนี้ โอเปกพลัสจะจัดการประชุมกำหนดนโยบายการผลิตในวันที่ 5 ต.ค. โดยคาดว่าที่ประชุมจะมีมติปรับลดกำลังการผลิตเป็นเดือนที่ 2 ติดต่อกันเพื่อหนุนราคาน้ำมันในตลาด
ขณะเดียวกันแหล่งข่าวระบุว่า โอเปกพลัสจะมีมติปรับลดกำลังการผลิตมากกว่า 1 ล้านบาร์เรล/วันในเดือนพ.ย. และเมื่อรวมกับการปรับลดกำลังการผลิตเพิ่มเติมโดยสมัครใจของชาติสมาชิก จะทำให้เป็นการปรับลดกำลังการผลิตครั้งใหญ่ที่สุดของโอเปกพลัสนับตั้งแต่ปี 2563
โดยก่อนหน้านี้ โอเปกพลัสมีมติลดกำลังการผลิต 100,000 บาร์เรล/วันในเดือนต.ค. ซึ่งเป็นการปรับลดกำลังการผลิตเป็นครั้งแรกนับตั้งแต่ปี 2563 เพื่อพยุงราคาน้ำมันในตลาด
นอกจากนี้ โอเปกพลัสเพิ่มกำลังการผลิต 432,000 บาร์เรล/วันในเดือนมิ.ย. รวมทั้งเพิ่มการผลิต 648,000 บาร์เรล/วันทั้งในเดือนก.ค.และส.ค. ก่อนที่จะเพิ่มการผลิตเพียง 100,000 บาร์เรล/วันในเดือนก.ย.
นอกจากนี้ นักลงทุนจับตาการเปิดเผยตัวเลขสต็อกน้ำมันดิบสหรัฐของสถาบันปิโตรเลียมอเมริกา (API) ในวันนี้ ขณะที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันพรุ่งนี้ โดยนักวิเคราะห์คาดว่าสต็อกน้ำมันดิบสหรัฐเพิ่มขึ้น 2 ล้านบาร์เรลในสัปดาห์ที่แล้ว